57. ΝΟΜΟΣ υπ' αριθ. 2013 της 20/20 Φεβρ. 1992 (ΦΕΚ Α΄ 28) Αποδοχή τροποποιήσεων του Κεφαλαίου Ι του Παραρτήματος της διεθνούς σύμβασης «περί ασφαλείας της ανθρώπινης ζωής εν θαλάσση, 1974» και άλλες σχετικές διατάξεις. Αποδοχή Άρθρ.1.-Γίνονται αποδεκτές οι τροποποιήσεις του Κεφ. Ι του παραρτήματος της διεθνούς σύμβασης «περί ασφαλείας της ανθρώπινης ζωής εν θαλάσση, 1974» που υιοθετήθηκαν στο Λονδίνο, στο διεθνή ναυτιλιακό οργανισμό: α)την 9.11.1988 με την απόφ. 1 της διάσκεψης των συμβαλλομένων κρατών στη διεθνή σύμβαση «περί ασφαλείας της ανθρωπίνης ζωής εν θαλάσση, 1974», για το παγκόσμιο ναυτιλιακό σύστημα κινδύνου και ασφαλείας και, β)την 10.11.1988 με απόφαση της διάσκεψης των συμβαλλόμενων κρατών στο Πρωτόκολλο 1978, του αφορώντος εις την διεθνή σύμβαση, «περί ασφαλείας της ανθρωπίνης ζωής εν θαλάσση, 1974» για το παγκόσμιο ναυτιλιακό σύστημα κινδύνου κι' ασφαλείας. Το κείμενο των τροποποιήσεων αυτών, κωδικοποιημένο σε πρωτότυπο στην αγγλική και σε μετάφραση στην ελληνική γλώσσα έχει ως εξής: ΤΡΟΠΟΠΟΙΗΣΕΙΣ ΤΟΥ ΚΕΦΑΛΑΙΟΥ Ι ΤΟΥ ΠΑΡΑΡΤΗΜΑΤΟΣ ΤΗΣ ΔΙΕΘΝΟΥΣ ΣΥΜΒΑΣΗΣ ΠΕΡΙ ΑΣΦΑΛΕΙΑΣ ΤΗΣ ΑΝΘΡΩΠΙΝΗΣ ΖΩΗΣ ΣΤΗ ΘΑΛΑΣΣΑ, 1974. (Νόμ.1045/80 ΦΕΚ Α΄ 95), ανωτ. αριθ. 36. (Ακολουθεί κείμενο). Έκδοση υπουργικών αποφάσεων Άρθρ.2.-1.Με αποφάσεις του Υπουργού Εμπορικής Ναυτιλίας, που δημοσιεύονται στην Εφημερίδα της Κυβερνήσεως, μπορούν να ρυθμίζονται, οι λεπτομέρειες για την εφαρμογή του κεφ. IV της Διεθνούς Συμβάσεως «Περί ασφαλείας της ανθρωπίνης ζωής εν θαλάσση, 1974», όπως ισχύει κάθε φορά, θέματα σχετικά με την έκδοση αδειών εγκατάστασης και λειτουργίας σταθμών ραδιοεπικοινωνιών των εμπορικών πλοίων, καθώς επίσης και τα της επέκτασης εφαρμογής των διατάξεων του κεφ. IV της προαναφερθείσης διεθνούς σύμβασης και σε μη υπόχρεα από την σύμβαση πλοία. 2.Συστάσεις ή οδηγίες του διεθνούς ναυτιλιακού οργανισμού (International Maritime Organization), ή και άλλων διεθνών οργανισμών, που αφορούν θέματα ναυτιλιακής ασφάλειας ή προστασία του θαλασσίου περιβάλλοντος, οι οποίες υιοθετούνται και τίθενται σε κυκλοφορία, σύμφωνα με τις διέπουσες τον οικείο οργανισμό διατάξεις, μπορούν να γίνονται αποδεκτές για εφαρμογή εν όλω ή εν μέρει με απόφαση του Υπουργού Εμπορικής Ναυτιλίας χωρίς ν' απαιτείται η δημοσίευση των κειμένων τους στην Εφημερίδα της Κυβερνήσεως. Καταβολή εισφοράς Άρθρ.3.-(1)Κάθε χρόνο καταβάλλεται εισφορά για συμμετοχή της Ελλάδος στη Συμφωνία για το δορυφορικό σύστημα έρευνας και διάσωσης COSPAS-SARSAT, με την ιδιότητα χώρας που το χρησιμοποιεί. Το ύψος της εισφοράς καθορίζεται με κοινή απόφαση των Υπουργών Οικονομικών και Εμπορικής Ναυτιλίας. Η καταβολή της γίνεται σε δολλάρια Η.Π.Α. (2)Η δαπάνη της παραπάνω εισφοράς, που βαρύνει τον ετήσιο προϋπολογισμό του Υπουργείου Εμπορικής Ναυτιλίας, δικαιολογείται με απλή εξοφλητική απόδειξη της Γραμματείας του COSPASSARSAT, που θεωρείται από τον Υπουργό Εμπορικής Ναυτιλίας. (3)Η εισφορά καταβάλλεται από το οικονομικό έτος 1992. Ισχύς Άρθρ.4.-Η ισχύς του παρόντος νόμου αρχίζει από της δημοσιεύσεώς του στην Εφημερίδα της Κυβερνήσεως. Η εφαρμογή των τροποποιήσεων, που γίνονται αποδεκτές με τον παρόντα νόμο, αρχίζει την 12-1992. 